Bait-un-Nasr

Baitun Nasr, også kjent som Furuset moske, ligger i Søren Bulls vei 1 på Furuset i bydel Alna, og tilhører Ahmadiyya trossamfunn i Oslo. Moskeen er Nordens største, med plass til nærmere 5 000 personer. Bygget har en minaret på sørsiden mot E6. Inne er det to bønnesaler, én for menn og én for kvinner. Furuset moské ble brukt som begrep første gang 28. juni 1994 av Einar Lonstad (Frp) fra Furuset bydelsutvalg. Utforming Moskeen har totalt et areal på 4 200 m², noe som gjør den til Nordens største moske. Minareten på sørsiden er 21 meter høy, og kuppelen har en diameter på 11 meter. Det er to bønnesaler, én for menn og én for kvinner. Bygget inneholder også en flerbrukshall, kjøkken, spisesal, kontorer og en leilighet for misjonærer. Historie Tomten på Furuset, hvor det i dag står Furuset Forum, ble opprinnelig kjøpt opp av Ahmadiyya trossamfunn. Før trossamfunnet hadde kommet i gang med byggearbeidene fikk det tilbud om å bytte denne tomten med tomten rett over veien. Det skyldtes at tomten som trossamfunnet hadde kjøpt var blitt en del av en større plan hvor IKEA, Toms Bud og bydelsledelsen hadde blitt enige om å bygge et aktivitetsbygg for ungdom. Trossamfunnet gikk med på makeskifte mot et vederlag. Det viste seg imidlertid at tomten som kommunen hadde tilbudt rett over veien på andre siden av Søren Bulls vei hadde vært søppelfylling i flere tiår, helt opptil 1970-tallet. Grunnmassen var meget løs så trossamfunnet måtte bruke store summer på fundamentering. Prosessen med bygging ble betydelig forsinket da den norske entreprenøren, som trossamfunnet hadde kontrakt med, gikk konkurs. Trossamfunnet prøvde siden da å skaffe entreprenør til prosjektet både i Norge, Sverige og Danmark, men uten hell. I 2008 fikk trossamfunnet napp hos en tysk entreprenør, Ligbau. I november 2010 sto moskeen ferdig. I september 2011 ble den offisielt åpnet av ahmadiyyasamfunnets åndelige overhode, Hadrat Mirza Masroor Ahmad. Under oppføring ble det gjort betydelig dugnad av ungdomsorganisasjonen til menigheten, MKA Norge. Påvirkning i samfunnet Menigheten i Oslo har allerede inntatt en aktiv rolle i lokalsamfunnet blant annet i forbindelse med forskjellig typer dugnadsarbeid slik som Rusken, Nyttårsdugnad og annet bidrag til blant annet skoler i området. Moskeen tjener imidlertid ikke bare medlemmer fra menigheter i Oslo, men også medlemmer som sokner til Drammen, Fredrikstad, Lillestrøm, Nittedal, Nordre Follo, Ullensaker og Vestfold. Meningheten er dessuten aktiv i å invitere til arrangementer for å fremme respekt og forståelse på tvers av religioner og kulturer. Noen av disse arrangementene er Fredskonferansen, Grunnlovsmiddag, Muhammad-foredraget, Religionenes dag og årskonferansen. Referanser Eksterne lenker (no) Offisielt nettsted (en) Bait-un-Nasr Mosque – kategori av bilder, video eller lyd på Commons (no) Bait-un-Nasr på Facebook Ahmadiyya Muslim Jamaat Norge (tidligere: Islams ahmadiyya-menighet) MKA Norge(Majlis Khuddam-ul-Ahmadiyya Norge) Arkivert 4. oktober 2009 hos Wayback Machine.